Samy Vellu

Kehidupan awal

Kedua ibu bapanya merupakan seorang penoreh getah di Kluang, Johor, bersama-sama imigran India yang lain yang dibawa oleh penjajah British bekerja di ladang-ladang getah. Semasa remajanya, beliau pernah menjadi konduktor bas di GTC Bus Company, syarikat pengangkutan tempatan pada 1950. Kemudian beliau menjadi budak pejabat di sebuah firma arkitek. Dengan tidak putus asa beliau belajar sambil masa sehingga berjaya menjadi seorang arkitek yang bertauliah. Ini bukanlah satu pencapaian yang mudah terutama sekali kepada anak keluarga India Malaysia yang bukan sahaja miskin malah dari keluarga estet.

Keluarga

Samy Vellu mempunyai seorang anak lelaki, Vell Paari dan seorang anak perempuan. Beliau berkahwin dengan Datin Seri Indrani, isteri kedua beliau yang merupakan seorang pemilik restoran. Menantunya, Shaila Nair merupakan penyanyi terkenal yang selalu mengadakan persembahan di Malaysia dan Singapura. Shaila Nair dikatakan terlibat dengan skandal aksi berahi. Samy Vellu dikatakan tidak tinggal bersama Datin Seri Indrani.

Hospital dicemari kulat & keretakan MRR2

Sejak memegang portfolio sebagai Menteri Kerjaraya, Samy didakwa oleh pihak pembangkang sebagai terlibat dengan beberapa skandal wang dan penyelewengan kerja dalam beberapa projek pembinaan di Malaysia, termasuklah penemuan kulat yang tumbuh di sistem hawa dingin pada teater operasi di Hospital Sultan Ismail di Johor Bahru pada 2004.
Selain itu, keretakan dan kerosakan beberapa jejambat di lebuh raya MRR2 turut menyebabkan Samy Vellu dikecam dan dimarahi oleh sebilangan besar pengguna, sekalipun semasa kerosakan terakhir berlaku beliau tidak lagi merupakan menteri yang berkait. Walaupun kerosakan tersebut mungkin akibat kontraktor projek tersebut, Samy dikatakan cuai.

Kolej TAFE dan MAIKA Holdings

Walaupun beberapa projek komuniti gergasi beliau gagal tetapi terdapat juga yang berjaya seperti institut AIMST dan Kolej TAFE. Samy juga selalu dituduh memiliki banyak saham pada syarikat-syarikat Malaysia.
Bagaimanapun skandal saham Telekom-MAIKA Holdings masih menghantui beliau. Ramai kaum India didakwa kecewa dan marah dengan tahap pencapaian MAIKA Holding selama hampir 20 tahun yang tahun demi tahun mencatat kerugian. Ketika anak Samy, Vel Pari dilantik sebagai Pengarah Urusannya pada 1999, Maika secara teknikal adalah muflis, tetapi kini mempunyai asset RM150 juta. Ini terjadi dengan bantuan kerajaan melalui bantuan pengurusan syarikat pengurusan Danaharta.

Tol lebuh raya

Pembinaan Lebuh Raya PLUS dan kutipan tol untuknya pada mulanya merupakan projek mega yang menerima publisiti yang negatif di kalangan sebilangan rakyat Malaysia. Ia bertambah teruk bila kadar tol dinaikkan secara berperingkat-peringkat. Ketika itu Samy Vellu yang menjadi Menteri Kerjaraya, memperolehi publisiti buruk kepadanya seolah-olah Samy Vellu mengutip tol untuk mengisi koceknya sendiri. Rakyat seolah-olah tidak mahu menerima hakikat bahawa projek tersebut adalah kehendak dan arahan kerajaan dan Samy Vellu, selaku menteri berkenaan, terpaksa melaksanakannya.

Kekalahan dalam Pilihan Raya Umum 2008

Pada Pilihanraya Umum Malaysia ke-12 yang berlangsung pada 8 Mac 2008, yang turut merupakan hari ulang tahun ke-72nya, Samy Vellu yang bertanding untuk Parlimen Sungai Siput telah dikalahkan oleh lawannya Dr Michael Jeyakumar dari Parti Sosialis Malaysia.